Răzvan Tătaru
Rețeaua socială profesională, deținută de Microsoft, testează o nouă secțiune în aplicațiile mobile, pentru redarea de videoclipuri scurte, verticale.
Funcția nouă a fost descoperită de un utilizator LinkedIn și confirmată, mai apoi, de companie pentru TechCrunch.
Feed-ul nou dedicat videoclipurilor scurte, în format vertical, apare în partea de jos, după secțiunea "Acasă", iar interfața arată similar cu ceea ce oferă deja celelalte rețele sociale, respectiv un buton de reacții, unul de comentarii, butonul de distribuire și redarea videoclipului cu/fără sunet.
Prin acest test, LinkedIn se înscrie în rândul aplicațiilor care profită de pe urma popularității videoclipurilor scurte, în format vertical, printre care YouTube, Netflix, Snapchat, Facebook și Instagram.
Totodată, rețeaua socială încearcă să facă utilizatorii să petreacă mai mult timp pe platformă, fapt pentru care LinkedIn testează, de curând, și jocuri în aplicație, așa cum am mai scris pe StartupCafe.ro.